এশিয়া কাপের ফাইনালে তাঁর ৬ বলে অপরাজিত ২০ রানের ইনিংস নিয়ে এখনও আলোচনা চলছে। মিরপুরে মহেন্দ্র সিংহ ধোনির যে ব্যাটিং ঝড়ের সামনে খড়কুটোর মতো উড়ে গিয়েছিলেন বাংলাদেশের বোলাররা। স্নায়ুর চাপ কাটিয়ে ভারত শুধু ট্রফিই জেতেনি, ‘ফিনিশার’ ধোনিও প্রত্যাবর্তন ঘটিয়েছেন। যে প্রত্যাবর্তনের জন্য কৃতিত্ব প্রাপ্য হরভজন সিংহের-ও। তাঁর পরামর্শেই তো যুবরাজ সিংহ-সুরেশ রায়নাদের না পাঠিয়ে ক্রিজের দিকে হাঁটা দিয়েছিলেন ‘ক্যাপ্টেন কুল’!
মঙ্গলবার কলকাতায় সাংবাদিকদের সঙ্গে কথা বলার ফাঁকে ব্যাপারটা ফাঁস করলেন হরভজনই। জানালেন, শিখর ধাওয়ান আউট হয়ে ফেরার পর ম্যাচ জেতার জন্য যখন ১৪ বলে ২২ রান বাকি ভারতের, তখন তিনিই ধোনিকে ব্যাট করতে যাওয়ার পরামর্শ দিয়েছিলেন। হরভজন বললেন, ‘‘ধাওয়ান আউট হতেই ধোনি আমাকে জিজ্ঞেস করেছিল হার্দিক পাণ্ড্যকে ব্যাট করতে নামানোটা ঠিক হবে কি না। আমি বলে দিয়েছিলাম, না। তুমি বিশ্বের সেরা ফিনিশার। তোমারই এখন নামা উচিত।’’ ধোনির সিদ্ধান্ত পরিবর্তন বাংলাদেশের অঘটন ঘটানোর স্বপ্নে জল ঢেলে দিয়েছিল। 
হরভজন গোটা ঘটনাকে দলগত সংহতির ফল বলে মনে করছেন। ভারতের টি-টোয়েন্টি দলের প্রথম একাদশে নিয়মিত নন ৩৫ বছরের অফস্পিনার। এশিয়া কাপেও মাত্র একটাই ম্যাচ খেলার সুযোগ হয়েছিল। সেটাও দুর্বল সংযুক্ত আরব আমিরশাহির বিরুদ্ধে। হরভজন যদিও বলছেন, ‘‘রিজার্ভে বসে থাকলেও সকলেই দলের জন্য অবদান রাখতে চায়। আমি জুনিয়রদেরও পরামর্শ দিই। যখন প্রথম ভারতীয় দলে সুযোগ পেয়েছিলাম, তখন আমিও সিনিয়রদের কাছে সাহায্য পেয়েছি। এখন তাই নিজের অভিজ্ঞতা অন্যদের সঙ্গে ভাগ করে নিই।’’
এশিয়া কাপের ফাইনালে সফল হওয়ার পর ধোনিও ফের ফিনিশারের দায়িত্ব পালন করতে মুখিয়ে রয়েছেন। যদিও সম্প্রতি তিনি জানিয়েছিলেন যে, ব্যাটিং অর্ডারে নিজেকে ওপরে তুলে আনার ভাবনা নেই। মঙ্গলবার কলকাতায় সাংবাদিক বৈঠকে ধোনির কথায় অবশ্য সেই অবস্থান থেকে সরে আসার ইঙ্গিত। বললেন, ‘‘ব্যাট করার সুযোগ পেলে আমার ভাল লাগে। এশিয়া কাপের ফাইনালের মতো পরিস্থিতি তৈরি হলে নব্বই শতাংশ ক্ষেত্রেই আমি একই ভূমিকা পালন করব। আমি তার জন্য তৈরি থাকছি।’’
এশিয়া কাপের ফাইনালে তাঁর সঙ্গে অপরাজিত থেকে ম্যাচ জয়ের অন্যতম কারিগর বিরাট কোহলিকে অবশ্য ফিনিশারের ভূমিকায় দেখছেন না ধোনি। বলছেন, ‘‘লোয়ার মিডল অর্ডারের কাউকেই ফিনিশারের ভূমিকা পালন করতে হয়। তবে তিন নম্বরে নেমে বিরাট যেভাবে খেলছে, তাতে ম্যাচের ভবিষ্যৎ নির্ধারিত হয়ে যাচ্ছে।’’ ধোনি আরও বলছেন, ‘‘তবে ফিনিশারের কাজটা আলাদা। বড় শট খেলার আগেও তাকে ভাবতে হয়। কারণ সে আউট হয়ে যাওয়া মানে আর কোনও ব্যাটসম্যান থাকল না। তাই পাঁচ, ছয় বা সাত নম্বর ব্যাটসম্যানকেই ফিনিশারের দায়িত্ব নিতে হবে।’’ তাঁর সংযোজন, ‘‘তবে টপ অর্ডারে যদি তিনজন বিরাট কোহলি থাকে, তাহলে কেউ না কেউ ম্যাচ শেষ করে আসবেই।’’